tartuNLP/wikipedia-smugri-20251201 huggingface dataset:
Cas9

Cas-9 on proteiini, joka leikkaa paloja dna:sta tai muuten muokkaa sen toimintaa. Se liittyy muiden muassa Streptococcus pyogenes -bakteerin CRISPR-immuunipuolustukseen. 
Toiminnan kuvaus.
Cas9-proteiini ("CRISPR associated protein 9") on endonukleaasi-aktiivinen eli se pystyy leikkaamaan DNA:ta. Cas9-proteiini toimii yhdessä CRISPR-systeemin kanssa luoden prokaryooteille immuunipuolustuksen bakteriofaageja vastaan. 
Kun bakteriofagi tunkeutuu soluun, Cas9-proteiini tunnistaa vieraan DNA:n PAM-sekvenssin ("protospacer adjacent motif") ja tarrautuu siihen kiinni. Tarrautuessaan Cas9 leikkaa osan bakteriofagin DNA:ta ja liittää sen osaksi CRISPR-sekvenssiä ns. spacer-sekvenssiksi. Seuraavalla kerralla, kun kyseinen bakteriofagi tunkeutuu soluun, CRISPR–Cas9-systeemi tunnistaa solun spacer-sekvenssin muistijäljen avulla ja tuhoaa ei-halutun vieraan.  
CRISPR/Cas9 on myös geenitekniikan menetelmä.
Matt Miazga

Matthew Miazga (s. 19. heinäkuuta 1995 Clifton, New Jersey) on puolalaisia sukujuuria omaava yhdysvaltalainen jalkapalloilija, joka edustaa Englannin valioliigassa pelaavaa Chelseaa. Oikeajalkainen Miazga on pelipaikaltaan keskuspuolustaja. Hän kuuluu myös Yhdysvaltain jalkapallomaajoukkueeseen.
Ura.
Seurajoukkueura.
Miazga debytoi Major League Soccer -seura New York Red Bullsin paidassa kaudella 2013, jolloin hän pelasi yhden ottelun. Kaudella 2015 Miazga teki avausmaalinsa liigassa pelaten 30 ottelussa.
Tammikuussa 2016 Miazga siirtyi englantilaisen Chelsea FC:n riveihin.
Maajoukkueura.
Miazga olisi voinut edustaa aikuisten maajoukkuetasolla Yhdysvaltain sijaan myös Puolaa, jossa hänellä on sukujuuria. Miazga pelasikin Puolan maajoukkueen paidassa alle 18-vuotiaissa, edustaen myös Yhdysvaltoja tuossa ikäluokassa. Vuonna 2015 Miazga kuului Yhdysvaltain joukkueeseen alle 20-vuotiaiden MM-kilpailuissa, joissa hän pelasi neljässä ottelussa. Yhdysvaltain jalkapallomaajoukkueessa Miazga teki debyyttinsä marraskuussa 2015 MM-karsintaottelussa Saint Vincent ja Grenadiineja vastaan.
John Graysmark

John Richard Graysmark (1935–2010) oli elokuvien tuotannonsuunnittelija ja Art Director.
Graysmark syntyi 26. maaliskuuta 1935 Lontoossa. Hän aloitti elokuvauransa Metro-Goldwyn-Mayerin studioilta Britanniassa vuonna 1956 työskennellessään elokuvan "Anastasia" tuotannossa. Hänen uransa kesti 47 vuotta ja hän osallistui yli 70 elokuvan tuotantoon. Näitä olivat muun muassa "Arabian Lawrence", "Navaronen tykit", "", "Kuudennen onnen majatalo" ja "Flash Gordon – iskevä salama". Hän oli Oscar-ehdokkaana elokuvista "Ragtime – toivon ja vihan aika" sekä "Nuori seikkailija".
Graysmark kuoli 10. lokakuuta 2010 Santa Monicassa. Hän oli naimisissa ja hänellä oli kolme lasta.
Jorel Decker

J-Dog (oik. Jorel Decker; s. 1. toukokuuta 1984, Los Angeles, Kalifornia) on yhdysvaltalainen artisti ja lauluntekijä. Hänet tunnetaan parhaiten rapcore-yhtye Hollywood Undeadista, jonka hän myös perusti yhdessä Aron ”Deuce” Erlichmanin kanssa.
Ura.
Vuonna 2005 J-Dog, Deuce ja heidän ystävänsä Jeff Phillips julkaisivat Myspace-sivuillaan kappaleen ”The Kids”, joka sai positiivisen vastaanoton. Suosion johdosta syntyi yhtye Hollywood Undead, jossa esiintyi alkuperäisjäsenten lisäksi heidän ystävänsä George ”Johnny 3 Tears” Ragan, Jordon ”Charlie Scene” Terrell, Dylan ”Funny Man” Alvarez, ja Matthew ”Da Kurlzz” Busek. Jeff Phillips kuitenkin lähti bändistä ennen yhtyeen ensimmäisen studioalbumin "Swan Songs" (2008) julkaisua.
Hollywood Undead ilmoitti vuonna 2010, että Deuce on jättänyt yhtyeen erimielisyyksien takia. Hänen tilalleen tuli Daniel ”Danny” Murillo, jonka jälkeen yhtye alkoi työstämään seuraavaa albumia "American Tragedy", joka ilmestyi lopulta huhtikuussa 2011. Sen jälkeen yhtyeeltä on ilmestynyt vielä kolme albumia: "Notes from the Underground" (2013), "Day of the Dead" (2015) ja "Five" (2017).
Muiden bändin jäsenten tavoin J-Dog laulaa bändissä, mutta hän soittaa myös kitaraa, bassoa, koskettimia ja syntetisaattoria hoitaen näin suurimman osan bändin instrumenteista. Hän osaa soittaa myös rumpuja, mutta Hollywood Undeadissa rumpuja soittaa Da Kurlzz.
Maski.
Hollywood Undeadin jäsenet ovat tunnettuja naamareistaan, jotka vaihtuvat aina uusien albumeiden mukana. J-Dogin maski on ollut tähän asti valkoinen, mutta "Day of the Dead" -albumin ilmestyttyä se on enemmänkin beige. Maskin tunnusmerkkeinä ovat pysyneet dollarin seteli tai merkki suun kohdalla, sekä silmistä vuotava veri.
Yksityiselämä.
J-Dog meni vuonna 2015 kihloihin pitkäaikaisen tyttöystävänsä Vanessa Jamesin kanssa.
Hänellä on kolme elossa olevaa nuorempaa sisarusta: Daniella, Tyler ja Michael. Perheen viides sisar Evan teki itsemurhan, jonka jälkeen J-Dog kirjoitti yhdessä Deucen kanssa kappaleen ”The Loss”.
Hôtel-Dieu de Paris

Hôtel-Dieu de Paris on Pariisin vanhin sairaala. Se sijaitsee aivan kaupungin historiallisessa keskustassa Île de la Citén saarella, Notre Damen aukion pohjoispuolella. ”Jumalan taloa” tarkoittava nimi viittaa sairaalan alkuperään uskonnollisena laitoksena. Nykyään Hôtel-Dieu on Pariisin keskustan aluetta palveleva yliopistosairaala.
Ensimmäinen sairaala perustettiin paikalle jo vuonna 651. Se oli keskiajalle tyypillinen monitoimilaitos, joka toimi samalla myös köyhäintalona, mutta kehittyi myöhemmin moderniksi sairaalaksi. Koko Île de la Citén saaren poikki ulottunut vanha Hôtel-Dieu rakennettiin 1100-luvulla. Sairaalaa vaivasi useiden vuosisatojen ajan ylikansoitus. Se vaurioitui suuressa tulipalossa vuonna 1772 ja kunnostettiin vasta Napoleonin aikana. Sairaalassa vaikutti noihin aikoihin monia tunnettuja kirurgeja, kuten Bichat ja Desault. Vanha Hôtel-Dieu purettiin 1800-luvulla paroni Haussmannin suurisuuntaisten kaupunkisuunnitelmien tieltä ja nykyinen sairaalarakennus rakennettiin sen paikalle vuosina 1866–1878.
Rocky Taylor

Rocky Taylor on brittiläinen sijaisnäyttelijä.
Taylor teki elokuvadebyyttinsä 16-vuotiaana elokuvassa "Nuoret hurjat" (1961). Hänelle maksettiin 20 puntaa, kun hän esitti poikaa, joka tappeli Cliff Richardin roolihahmon kanssa. Taylorin isä oli sijaisnäyttelijä elokuvassa "Zulu" (1964).
Taylor oli Sean Conneryn ja Roger Mooren sijaisnäyttelijä James Bond -elokuvissa. Hän oli myös Charles Bronsonin sijaisnäyttelijä elokuvassa "Väkivallan vihollinen" (1985), jossa hän hyppäsi palavasta rakennuksesta. Stuntti epäonnistui ja Taylor mursi selkärankansa ja lantionsa sekä sai palovammoja. Hän joutui sairaalaan kahdeksaksi viikoksi ja oli työkyvytön kuusi vuotta.
Taylor on toiminut sijaisnäyttelijänä tai valvonut stuntteja elokuvissa "Titanic", "Batman", "Highlander – kuolematon" ja "Da Vinci -koodi" sekä Harry Potter -elokuvissa. Vuonna 2011, kun hän oli 64-vuotias, Daily Mail kutsui häntä Britannian vanhimmaksi sijaisnäyttelijäksi.
Vihreät Valot – Väärät bileet

Vihreät Valot – Väärät bileet on Yle TV2:lla esitetty nuorten rikosdraamasarja. Sarja on spin-off suomalaisesta draamasarjasta "Uusi päivä". Sarjan kaikki jaksot julkaistiin Yle Areenassa 29. tammikuuta 2016. Televisiossa sitä esitettiin kolmen viikon ajan maanantaista keskiviikkoon 1. helmikuuta 2016 alkaen.
Sarja kertoo popyhtye Vihreistä Valoista, joille sarjan alussa levy-yhtiö tarjoaa riistosopimusta. Bändin tulevaisuus näyttää huonolta, kunnes Aapo kuulee huipputuottajasta, O-RIG:stä, ja yhtye päättää etsiä tuottajan käsiinsä. Koko yhtye joutuu pian osalliseksi rikollista toimintaa ja joutuvat poliisin pidättämiksi.
Aarhusin pikaraitiotie

Aarhusin pikaraitiotie () on Tanskan Aarhusissa sijaitseva pikaraitiotie. Se avautui liikenteelle 21. joulukuuta 2017. Radan raideleveys on 1 435 millimetriä.
Pikaraitiotien ensimmäinen osuus on noin 110 kilometrin mittainen, josta 12 kilometriä on kokonaan uutta raitiotietä loppujen korvatessa aiemmin lähiliikennejunien käytössä olleet rataosat Odderista ja Grenaasta Aarhusin päärautatieasemalle. Pysäkkejä sille on 50 kappaletta. Raitiotielle tilattu kalusto perustuu Stadler Railin Tango- ja Variobahn-malleihin. Tango-mallia tilattiin 12 kappaletta ja Variobahn-mallia 14 kappaletta. Molemmat mallit ovat matalalattiaisia.
Hankkeen kokonaiskustannusarvio on noin 3,5 miljardia Tanskan kruunua.
Yuen Qiu

Cheung Cheun-Nam (), taiteilijanimeltään Yuen Qiu (), on hongkongilainen näyttelijä, joka on näytellyt taisteluelokuvissa.
Yuen aloitti taistelulajien opettelun 1960-luvulla, 10-vuotiaana, samassa oppilaitoksessa ja samanaikaisesti kuin Jackie Chan ja Sammo Hung. Koulutus oli niin rankaa, että Yuen yritti paeta seitsemän vuoden opiskelujen jälkeen, mutta jäi kiinni ja sai rangaistukseksi 30 ruoskan iskua. Valmistuttuaan hänestä tuli sijaisnäyttelijä. Ensimmäinen rooli, josta hän sai nimensä lopputeksteihin oli pieni rooli elokuvassa "Fist of Anger" (1973). Yuen ei ollut tyytyväinen rooleihinsa, joita sai, ja näytteli vain ajoittain vuoteen 1985, jolloin hän lopetti uransa ja jäi hoitamaan lapsiaan. 20 vuotta elokuvauransa päättymisen jälkeen hän saattoi ystävänsä elokuvan "Kung Fu Hustle" koe-esiintymiseen. Ohjaaja Stephen Chow näki Yuenin ja kiinnitti hänet elokuvaan. Hän oli roolistaan ehdolla parhaan naisnäyttelijän Hongkongin elokuvapalkinnon saajaksi. Roolin myötä Yuenin elokuvaura alkoi uudelleen. Hän on näytellyt usein samoissa elokuvassa vanhan koulutoverinsa Yuen Wahin kanssa.
Antti Ojansivu

Antti Ojansivu (s. 14. toukokuuta 1993 Tampere) on suomalainen maastohiihtäjä, joka edustaa Jämin Jännettä.
Kansainväliset cup-kilpailut.
Ojansivu kilpaili maailmancupissa ensimmäistä kertaa 3. maaliskuuta 2012 keskeyttäen yhdistelmäkilpailun Lahdessa. Hän osallistui vuosina 2012–2015 vain Lahdessa järjestettyihin maailmancupin osakilpailuihin. Ensimmäisen kerran Ojansivu hiihti maailmancupissa muualla 23. tammikuuta 2016 Nové Město na Moravěssa sijoittuen 15 kilometrin vapaan hiihtotavan kilpailussa 57. sijalle. Ojansivun paras sijoitus maailmancupissa on 18:s, jonka hän saavutti helmikuussa 2017 Etelä-Korean Pyeongchangissa.
Skandinavia Cupissa Ojansivu kilpaili ensimmäisen kerran Vuokatissa 16. joulukuuta 2011 ollen 3,75 kilometrin vapaan hiihtotavan kilpailussa 70:s. Parhaimmillaan hän on ollut Skandinavian Cupissa 21:s Lillehammerissa 30 kilometrin perinteisen hiihtotavan kilpailussa 14. joulukuuta 2014.
Aikuisten arvokilpailut.
Ojansivu sijoittui Seefeldin MM-kilpailuissa 2019 30 kilometrin yhdistelmäkilpailussa 33:nneksi ja 50 kilometrin vapaan hiihtotavan yhteislähtökilpailussa 39:nneksi.
Nuorten MM-kilpailut.
Ojansivu kilpaili alle 20-vuotiaiden MM-kilpailuissa Otepäässä 2011, Erzurumissa 2012 ja Liberecissä 2013. Vuonna 2011 hän oli kymmenen kilometrin vapaan hiihtotavan kilpailussa 24:s, yhdistelmäkilpailussa 20:s ja oli mukana MM-pronssia saavuttaneessa viestijoukkueessa. Vuonna 2012 Ojansivu oli vapaan hiihtotavan sprintissä 17:s, kymmenen kilometrin perinteisen hiihtotavan kilpailussa kymmenes, yhdistelmäkilpailussa ja viestissä 12:s. Vuonna 2013 Ojansivu oli 10 kilometrin vapaan hiihtotavan kilpailussa 19:s ja seitsemäs sekä yhdistelmäkilpailussa että viestissä.
Alle 23-vuotiaiden MM-kilpailuissa Ojansivu hiihti Val di Fiemmessä 2014 ja Almatyssä 2015. Vuonna 2014 hän oli vapaan hiihtotavan sprintissä 40:s, 15 kilometrin perinteisen hiihtotavan kilpailussa 45:s ja keskeytti yhdistelmäkilpailun. Vuonna 2015 Ojansivu oli perinteisen hiihtotavan sprintissä 18:s, 15 kilometrin vapaan hiihtotavan kilpailussa 25:s ja yhdistelmäkilpailussa 24:s.
Kansalliset kilpailut.
Ojansivu siirtyi kasvattajaseurastaan Ylöjärven Ryhdistä Jämin Jänteeseen syksyllä 2014.
Ojansivun paras henkilökohtainen sijoitus SM-kilpailuissa on neljäs sija perinteisen hiihtotavan sprintissä Taivalvaarassa 2018.
Timur Kärki

Timur Kärki (s. 1971) on suomalainen yritysjohtaja. Hän on tamperelaisen ohjelmistoyhtiö Goforen hallituksen puheenjohtaja ja yksi yhtiön neljästä perustajasta. 
Kärjen johtamistapaan liittyy avoimuus ja voimakas henkilökuntalähtöisyys. Kärki on johtamistavassaan ravistellut perinteisiä johtamisen tapoja ja tuonut uudenlaista avoimemman yrityskulttuurin henkeä. Kärkeä pidetään aktiivisena yhteiskunnallisena keskustelijana.
Kärki on ottanut aktiivisesti kantaa Suomen julkisen tietotekniikan kehittämiseen julkisuudessa. Hän on muun muassa kommentoinut HUS-alueen sosiaali- ja terveydenhuollon potilastietojärjestelmän Apotin kehittämisen hintaa ja kritisoi valittua jättihanke-tyyppistä projektimallia.
Timur Kärki on ollut mukana myös Ilves-Hockey Oy:n hallituksessa vuodesta 2017 lähtien ja on yksi Ilves-Hockey Oy:n suurimmista osakkeenomistajista. Kärki toimi myös Keskuskauppakamarin hallituksessa vuodesta 2021 vuoteen 2024 sekä Teknologiateollisuus ry:n hallituksessa vuodesta 2020 lähtien. Vuoteen 2019 asti Kärki toimi Gofore Oyj:n toimitusjohtajana. 
Kärki valmistui ylioppilaaksi Tampereen norssista 1989 ja diplomi-insinööriksi TTY:ltä 1999. 
Yksityiselämä.
Timur Kärki on äitinsä puolelta Suomen tataari. Isän puolen suku on Lempäälän Säijästä.
Kärjen isosetä oli säveltäjä Toivo Kärki. Hänen serkkujansa ovat muun muassa kirjailija Vilja-Tuulia Huotarinen sekä yrittäjä Ali Saadetdin.
Kärjen perheen rakennuttama talo Villa Kärki sai Kangasalan kaupungin myöntämän Vuoden rakennushanke -palkinnon kesäkuussa 2022.
Crypte archéologique

Crypte archéologique de l’île de la Cité (aiemmin "Crypte archéologique du parvis Notre-Dame") on maanalainen arkeologinen museo Pariisin keskustassa Île de la Citén saarella, Notre-Damen aukion alla. Museo esittelee roomalaisajalta ja keskiajalta peräisin olevien pariisilaistalojen raunioita, jotka sijaitsevat monta metriä nykyisen katutason alapuolella.
Museon esittelemät rakennusten jäänteet löydettiin aukion alta arkeologisissa kaivauksissa, joita suoritettiin vuosina 1965–1972 pysäköintihallin rakentamisen yhteydessä. Joukossa on muun muassa muinaisen Lutetian kaupungin satamalaituri, roomalaisaikainen kylpylä, pätkä 300-luvun kaupunginmuuria, Hôtel-Dieun sairaalan entisen kappelin kellari, Notre-Damen katedraalille johtaneen entisen pääkadun pohja, 1700-luvulla rakennetun hospice des Enfants-Trouvés -löytölastensairaalan perustukset ja paroni Haussmannin aikaisia viemäreitä. Museo avattiin yleisölle vuonna 1980. Museo käsittää maan alla sijaitsevan 118 metriä pitkän ja 29 metriä leveän avoimen tilan. Sen laajuus on 2 200 neliömetriä, josta 1 800 neliömetriä on näyttelykäytössä.
London Grammar

London Grammar on Hannah Reidin, Dan Rothmanin ja Dot Majorin muodostama englantilainen indietrio. Yhtye sai alkunsa kun Hannah Reid ja Dan Rothman tapasivat vuonna 2009 opiskellessaan Nottinghamin yliopistossa ja alkoivat kirjoittaa biisejä yhdessä. Myöhemmin kokoonpanoon liittyi Dot Major. Hannah Reid on yhtyeen laulaja, Dan Rothman kitaristi ja Dot Major soittaa koskettimia, djembeä ja rumpuja. Yhtyeen nimi London Grammar tulee siitä, että sen jäsenet asuvat Lontoossa.
London Grammar nousi suuren yleisön tietoisuuteen kun he julkaisivat verkossa Hey Now -kappaleensa. Vuonna 2013 bändi julkaisi ensimmäisen EP:n Metal &amp; Dustin. Samana vuonna yhtye allekirjoitti sopimuksen Ministry of Sound -levy-yhtiön kanssa. Yhtyeen ensimmäinen kokopitkä albumi If You Wait ilmestyi syyskuussa 2013.
Diskografia.
Singlet/EP:t
Albumit
Hörður Vilhjálmsson

Hörður Axel Vilhjálmsson (s. 25. tammikuuta 1987 Reykjavík) on islantilainen koripalloilija.
Hörður on pelannut Islannissa, Espanjassa, Saksassa, Kreikassa ja Tšekissä. Hän on saavuttanut seurajoukkueissaan Islannin pääsarjan hopeaa vuonna 2010, Islannin cupin hopeaa vuonna 2005 ja Saksan toiseksi korkeimman sarjatason mestaruuden vuonna 2012.
Islannin miesten maajoukkueessa Hörður pelasi vuoden 2015 EM-kilpailuissa, jotka olivat maan historian ensimmäiset.
Royal Arena

Royal Arena on monitoimihalli Kööpenhaminan Ørestadin kaupunginosassa. Halli valmistui tammikuussa 2017. Hallissa on urheilutapahtumissa noin 12 500 katsomopaikkaa ja muissa tilaisuuksissa, kuten konserteissa, 16 000 katsomopaikkaa.
Areenan rakennustyöt aloitettiin kesäkuussa 2013 ja lopulliset rakennuskustannukset olivat noin 1,4 miljardia Tanskan kruunua.
Hallissa järjestettiin lyhyen radan EM-uinnit 2017 sekä jääkiekon MM-kilpailut 2018.
Jakob Sigurðarson

Jakob Örn Sigurðarson (s. 4. huhtikuuta 1982) on islantilainen koripalloilija.
Jakob on pelannut Islannissa, Saksassa, Espanjassa, Unkarissa ja Ruotsissa. Vuonna 2011 hän voitti Sundsvall Dragonsissa Ruotsin mestaruuden.
Islannin miesten maajoukkueessa Jakob pelasi vuoden 2015 EM-kilpailuissa, jotka olivat maan historian ensimmäiset.
SISU BK

SISU Basketball Klub (lyh. SISU) on tanskalainen koripalloseura. Se on saanut nimensä suomalaisesta sisu-käsitteestä.
SISU on voittanut kymmeniä Tanskan mestaruuksia ja cup-mestaruuksia niin miehissä kuin naisissa. Seuraa ovat edustaneet muun muassa tanskalainen Christian Drejer ja suomalainen Ville Nummelin.
Descendants

Descendants on vuonna 2015 julkaistu nuorille suunnattu musiikillinen fantasiaelokuva, jonka ohjasi Kenny Ortega. Elokuvan pääosia, Disneyn pahisten Pahattaren, Kuningattaren, Jafarin ja Cruella De Vilen lapsia näyttelevät Dove Cameron, Cameron Boyce, Booboo Stewart ja Sofia Carson. "Descendants" julkaistiin 31. heinäkuuta 2015 Disney Channel -elokuvana, ja se rikkoi 6,6 miljoonan katsojan rajan ensimmäisellä esityskerralla.
"Descendants"-elokuvaan perustuvan animaatiosarjan "" esittäminen alkoi vuonna 2015. Elokuvan jatko-osa julkaistiin heinäkuussa 2017. Kolmas jatko-osa julkaistiin elokuussa 2019.
Heinäkuussa 2015 julkaistiin elokuvan soundtrack, joka nousi ensimmäisellä viikolla Billboard 200 -listan kärkeen.
Isotöyhtöhaukka

Isotöyhtöhaukka ("Aviceda jerdoni") on haukkojen heimoon kuuluva päiväpetolintu. Sen esiintymisaluetta ovat Bangladesh, Brunei , Kambodža, Kiina, Intia, Indonesia, Laos, Malesia, Myanmar, Nepal, Filippiinit, Sri Lanka, Thaimaa ja Vietnam. Lisäksi Singaporessa sitä on tavattu vaelluslintuna ja alkuperältään tuntemattomana Bhutanissa.
Kannan suuruudeksi on vuonna 2009 arvioitu noin 670–6 700 aikuista yksilöä ja sen arvioidana olevan pienemässä elinalueiden tuhoutumisen vuoksi.
Sen elinpiiriä ovat viljelmät, metsät ja heinäarot 200–1 100 metrin korkeudessa.
HMS Warrior (1781)

HMS Warrior oli Britannian kuninkaallisen laivaston vuonna 1781 vesillelaskettu Alfred-luokan 74-tykkinen kolmannen luokan linjalaiva.
Valmistus.
Alus tilattiin 13. heinäkuuta 1773 Portsmouthin telakalta, missä köli laskettiin marraskuussa. Alus laskettiin vesille 18. lokakuuta 1781 ja valmistui 16. joulukuuta.
Palvelus.
Alus otettiin palvelukseen lokakuussa 1781 päällikkönään Sir James Wallace. Alus lähti 10. tammikuuta 1782 Tuulensuunnansaaristoon, missä se liittyi Rodneyn laivasto-osastoon 28. helmikuuta. Laivaston mukana alus osallistui 9. huhtikuuta Dominican kanaalissa käytyyn kahakkaan, 12. huhtikuuta 1782 Saintesin taisteluun ja 19. huhtikuuta Monan salmessa käytyyn kahakkaan.
Vuonna 1801 alus kuului amiraali Sir Hyde Parkerin johtamaan reserviin Kööpenhaminan taistelussa eikä se siten osallistunut varsinaiseen taisteluun. Vuonna 1805 alus kuului amiraali Robert Calderin laivastoon Finisterren taistelussa. Saman vuoden joulukuussa alus hinasi "HMS Victoryn" Spitheadiin.
Alus poistettiin syyskuussa 1815 palveluksesta Chathamissa, missä siitä tehtiin vastaanottoalus elokuussa 1819. Alus sijoitettiin tilapäiseksi karanteeniksi heinäkuussa 1831, kunnes se siirrettiin joulukuussa 1832 Woolwichiin vastaanottoalukseksi. Alus muutettiin Woolwichissa vankilaivaksi kesäkuusta 1839 helmikuuhun 1840. Aluksen romutus saatiin päätökseen 11. joulukuuta 1857 Woolwichissa.
HMS Alexander (1778)

HMS Alexander oli Britannian kuninkaallisen laivaston vuonna 1778 vesillelaskettu Alfred-luokan 74-tykkinen kolmannen luokan linjalaiva.
Valmistus.
Alus tilattiin 21. heinäkuuta 1773 Deptfordin telakalta, missä köli laskettiin 6. huhtikuuta 1774. Alus laskettiin vesille 8. lokakuuta 1778 ja valmistui 6. joulukuuta. Aluksen valmistuskustannukset olivat 38 895 puntaa 18 shillinkiä ja 3 dimeä sisältäen varustamisen.
Palvelus.
Alus otettiin palvelukseen lokakuussa 1778 päällikkönään Richard Kempenfelt. Alus valtasi 12. maaliskuuta 1779 yhdessä "HMS Courageux'n" kanssa 40-tykkisen kaapparin "Le Monsieurin".
Vuonna 1794 alus suojasi "HMS Canadan" kanssa saattueen Espanjaan". Paluumatkalla alukset kohtasivat 6. marraskuuta Ranskan laivaston Joseph-Marie Niellyn viiden 74-tykkisen linjalaivan osaston. "Alexander" vallattiin "Canadan" kyetessä pakenemaan. Aluksella sai taistelussa surmansa ja haavoittui 40 miehistönjäsentä.
Vallattu alus siirrettiin Brestiin, jossa se liitettiin Ranskan laivastoon nimellä "L'Alexandre". Britannian kuninkaallinen laivasto valtasi aluksen takaisin Groix'n taistelussa 23. kesäkuuta 1795.
Alus osallistui 1798 Aboukirin taisteluun päällikkönään Alexander Ball. Alus osallistui Egyptin alueen sotatoimiin 8. maaliskuuta alkaen aina 2. syyskuuta 1801 saakka. Alus poistettiin palveluksesta 1803 Plymouthissa ja se romutettiin 1819.
Kynähame

Kynähame on suora, kapean mallinen hame, jossa helma ulottuu polveen tai vähän sen alapuolelle. Nimensä kynähame on saanut mallistaan, joka on kapea ja pitkä kuten kynä.
Helma ulottui 1950-luvulla jopa puoleen sääreen, mikä vaikeutti liikkumista. Tästä syystä kynähametta kutsuttiin myös ”nilkutushameeksi”.
Historia.
Ihmiset kaipasivat toisen maailmansodan jälkeen uutta tyyliä ja kynähameesta muodostui nopeasti työssäkäyvän naisen vaatekappale. Kynähameen suoran mallin ansiosta sen tekemiseen ei tarvittu paljon kangasta, joka sodan jälkeisinä vuosina oli kallista.
Christian Dior esitteli kynähameen mallistossaan 1940-luvun lopulla ja sen jälkeen kynähameesta tuli nopeasti suosittu. Kynähameen vyötärölle ulottuva, tyköistuva malli korosti vartalon muotoja, jotka aikaisemmin olivat jääneet A-linjaisen hameen peittoon.
Uno Dojo

 
Uno Dojo on japanilainen vapaaotteluseura, jonka perusti Caol Uno. Seuralla on kaksi pienempää salia Omorissa ja Harajukussa. Uno Dojossa harjoitellaan pääosin vapaaottelua johon kuuluu pystyottelua ja mattopainia.
Giuliano Alesi

Giuliano Ryu Alesi (s. 20. syyskuuta 1999 Avignon) on ranskalainen moottoriurheilija. Hänen isänsä on yhden GP-voiton F1-urallaan ajanut Jean Alesi.
Maaliskuussa 2016 Alesi nimitettiin Ferrarin nuorten kuljettajien kehitysohjelmaan, jossa hänen isänsä ajoi tallissa kilpaa 1990-luvun alussa.
Ura.
Alesi aloitti karting-sarjoissa kilpaillen vuonna 2013 KF3-luokassa sijoittuen kokonaiskilpailussa 14:nneksi. Vuonna 2014 hän ajoi KFJ-luokassa sijoittuen 28:nneksi. Vuonna 2015 Alesi siirtyi formulaluokkiin ja ajoi Ranskan Formula 4 -sarjassa. Hän saavutti kauden aikana kolme voittoa, kaksi paalupaikkaa ja neljä palkintosijaa sijoittuen kokonaispisteissä neljänneksi. Vuonna 2016 Alesi kilpaili GP3-sarjassa Trident-tallin kuljettajana. Alesi saavutti kauden aikana yhden pisteen ja jatkoi kaudella 2017 samassa tallissa. Alesi oli osallisena Anthoine Hubertin kuolemaan johtaneessa onnettomuudessa Circuit de Spa-Francorchampsin radalla 31. elokuuta 2019.
HMS Carnatic (1783)

HMS Carnatic oli Britannian kuninkaallisen laivaston vuonna 1783 vesillelaskettu Carnatic-luokan 74-tykkinen kolmannen luokan linjalaiva.
Valmistus.
Alus tilattiin 14. heinäkuuta 1779 Dudmanilta Deptfordista, missä köli laskettiin maaliskuussa 1780. Alus laskettiin vesille 21. tammikuuta 1783 ja valmistui 2. helmikuuta Deptfordista ja heinäkuussa Woolwichista.
Palvelus.
Alus otettiin palvelukseen maaliskuussa 1873 päällikkönään Anthony Molloy Chathamin vartiolaivana ja vuodesta 1785 alkaen Plymouthin vartiolaivana.
Alus nimettiin 14. heinäkuuta 1815 "HMS Captainiksi" ja se romutettiin 1825.
Luettelo Grönlannin lentoasemista

Tämä on luettelo Grönlannin lentoasemista ja helikopterikentistä. Niitä kaikkia ylläpitää valtion omistama Mittarfeqarfiit.
Lentoasemat.
Niiden lentoasemien, joille on säännöllistä matkustajaliikennettä, nimi on lihavoitu.
Sickeningly Pretty &amp; Unpleasantly Vain

Sickeningly Pretty &amp; Unpleasantly Vain on suomalaisen Killer-yhtyeen esikoisalbumi, joka julkaistiin 17. lokakuuta 2001. Se nousi Suomen virallisen albumilistan sijalle 9.
Marcus Larson

Simon Marcus Larson (5. tammikuuta 1825 – 26. tammikuuta 1864) oli ruotsalainen taidemaalari. Hänen jylhää luontoa ja myrskyistä merta kuvannutta tyyliään on luonnehdittu romanttisen vauhdikkaaksi. Hän maalasi kuunvalossa villissä metsämaisemissa kohisevia koskia ja myrskyävällä merellä ajelehtivia aluksia. Larson oli V. Melbyen oppilas. Hän oleskeli Düsseldorfissa vuosina 1852–1857 ja vuoden 1859 jälkeen Suomessa (mm. Runebergin luona Porvoossa), Pietarissa ja Lontoossa. Larsonin päätöitä ovat "Haaksirikko Ruotsin rannikolla" (1853) ja "Vesiputous Smålandissa".
Sunan koulu

Sunan koulu on Keski-Espoossa Sunan alueella sijaitseva koulu, jossa järjestetään perusopetusta luokille 1–6. Koulussa opiskelee noin 260 oppilasta. Koulussa järjestetään myös erityisopetusta. 
Koulu sijaitsee aivan Espoon Keskuspuiston vieressä. Koulussa toimii erilaisia kerhoja, kuten esimerkiksi käsityökerho, musiikkikerho, kuoro ja robotiikkakerho. Sunan koulussa on myös lakisääteinen iltapäiväkerhotoiminta, joka on tarkoitettu pääasiassa koulun ensiluokkalaisille.
Sunan koulun kuoro on myös ollut mukana tekemässä Suomen jääkiekkomaajoukkueen virallista kisakappaletta Teflon Brothersin kanssa vuonna 2014.
Koulurakennus.
Vuonna 1985 valmistuneen Sunan koulun ovat suunnitelleet arkkitehdit Kari Järvinen ja Timo Airas. Se on tyypiltään keskikäytäväkoulu, jossa on myös solukoulun piirteitä. Espoon koulurakennusten inventointiraportin 2017 mukaan koulu edustaa 1980-luvun ja Helsingin seudun kouluarkkitehtuurin punatiilistä pääsuuntausta polveilevine massoineen ja 45 asteen kulmaa hyödyntävine yksityiskohtineen.
Inio Asano

Inio Asano (, s. 22. syyskuuta 1980) on japanilainen mangaka. Asano aloitti mangan parissa 17-vuotiaana neliruutuisilla huumoripätkillä (yonkoma). Hänen myöhemmät työnsä tunnetaan painostavuudestaan, mutta myös inhimillisyydestään ja ironisuudestaan. Asano kuvaa mangoissaan realistisesti nuoruutta ja erilaisia elämäntilanteita sekä ihmissuhteiden monimutkaisuutta. Asano on kertonut olleensa lapsena epävarma itsestään, koska hänen rintakehänsä on vääristynyt sisäänpäin. Hän pelkäsi kuolevansa nuorena ja tämä kuolemanpelko on vaikuttanut hänen maailmankuvaansa. 
Asanon tarinoissa käsitellään muun muassa epätoivoa, seksiä, kuolemaa ja työttömyyttä. Hän on kertonut ottaneensa vaikutteita mangaka "Kyoko Okazakilta", joka on myös käsitellyt synkkiä ja vaiettuja aiheita töissään. Osa Asanon tarinoista on kevyempiä, toiset taas painostavia. Synkkyyden keskellä annetaan kuitenkin välähdyksiä toivosta. Asanon teoksissa korostuu samanaikaisesti elämän yllätyksellisyys, järjenvastaisuus, kamaluus, naurettavuus, kauneus ja turhuus. Hänen mangansa ovat täynnä suuria tunteita ja hänen hahmonsa huokuvat elämää. Tarinoiden ei ole tarkoitus itkettää vaan enemmänkin ahdistaa psykologisella lähestymistavallaan. Asano on taitava tutustuttamaan lukijansa hahmoihin minimalistisesti heidän puhetapojensa ja ilmeidensä kautta. Asanon piirrosjälki on omaleimainen ja realistinen, joten se on vaikeasti verrattavissa kehenkään toiseen. Asanoa on kuvailtu "sukupolvensa ääneksi" ja hänen työnsä ovat löytäneet paikkansa nuorten aikuisten sydämissä.
Asanon lukuisista töistä viisi on käännetty englanniksi. Niistä tunnetuin on "Solanin", josta on tehty myös näytelty elokuva vuonna 2010. Solanin kertoo kahdesta nuoresta, joista kumpikin irtisanoutuu työstään ja päätyy ajelehtimaan päämäärättömästi hetkessä. Rahattomuus ja epävarma tulevaisuus alkavat hiertää kaksikon välejä. Lyhyistä töistään tunnetun Asanon toistaiseksi pisin sarja on 13-osainen "Oyasumi Punpun" (Goodnight Punpun), jossa päähenkilö on piirretty surrealistiseksi lintuhahmoksi muiden hahmojen ollessa realistisia. Synkkä manga kertoo Punpun-pojan kasvutarinan. Muut Asanon englanniksi käännetyt teokset ovat nimeltään "Subarashii Sekai" (What a Wonderful World!), "Nijigahara Holograph" ja "Umibe no Onnanoko" (A Girl on the Shore).
Asano toimi hahmosuunnittelijana syksyllä 2015 noitaminA-paikalla esitetyssä "" -animessa.
Oscar Larson

Oscar John Larson (synt. Väänänen; 20. toukokuuta 1871 Kuusamo, Suomi – 1. elokuuta 1957 Duluth, Minnesota, Yhdysvallat) oli ruotsinkielinen amerikansuomalainen lakimies ja republikaaneja edustanut poliitikko, joka oli Yhdysvaltain edustajainhuoneen jäsen Minnesotasta vuosina 1921–1925. Larson on ainoa syntyperäinen suomalainen, joka on valittu Yhdysvaltain kongressiin.
Larson muutti vanhempiensa mukana vuonna 1876 Suomesta Yhdysvaltoihin ja asettui Michiganin Calumetiin, jossa hänen isänsä työskenteli kaivoksessa. Perheen sukunimi vaihtui samalla Väänäsestä Larsoniksi. Larson valmistui vuonna 1891 maisteriksi Valparaison yliopistosta Indianassa ja vuonna 1894 lakimieheksi Michiganin yliopistosta. Hän oli luultavasti ensimmäinen suomalainen, joka suoritti lakimiehen tutkinnon yhdysvaltalaisessa yliopistossa. Larson työskenteli muutamia vuosia Houghtonin piirikunnan syyttäjänä Pohjois-Michiganissa sekä vuosina 1906–1950 asianajajana Minnesotan Duluthissa. Republikaanipuolueessa hän oli aktiivinen vuodesta 1900 alkaen ja istui myöhemmin kaksi kautta edustajainhuoneessa.
Oikeistolainen Larson korosti amerikansuomalaisten uskollisuutta Yhdysvaltain poliittiselle järjestelmälle ja amerikkalaiselle yhteiskunnalle ja oli vihamielisissä suhteissa amerikansuomalaiseen työväenliikkeeseen. Hän perusti vuonna 1917 amerikansuomalaisille suunnatun Lincoln Loyalty League -järjestön. Hän johti vuonna 1938 Delawaren suomalaissiirtokunnan 300-vuotisjuhlien järjestelytoimikuntaa. Larson järjesti Yhdysvalloissa Suomeen kohdistuneita hyväntekeväisyyskampanjoita ja oli toisen maailmansodan aikana Help Finland -organisaation puheenjohtaja. Hän oli Suomen kunniakonsuli vuosina 1940–1941.
Mopot

Mopot oli Suolahdesta kotoisin oleva ramopunkyhtye, joka oli toiminnassa vuosina 1978–1982. Yhtye oli Suomen ensimmäisiä puhtaasti ramopunkin nimeen vannovia bändejä. Yhtyeellä oli vaikeuksia löytää kakkoskitaristia, joten kaksi ensimmäistä vuotta yhtye oli vähemmän aktiivinen, kuin vuoden 1980 jälkeen. Yhtye hajosi 1982 ja laulaja-kitaristi Teijo Hintikka otti taiteilijanimen Teyo siirryttyään helsinkiläisen Cartoon Rockers -yhtyeen riveihin. Mopojen oli tarkoitus tehdä comeback-keikka Sumiaisissa järjestettävässä Suolirockissa vuonna 2012, mutta keikka peruuntui aikataulullisista syistä.
Sokoban

Sokoban (, ) on lähinnä tietokonepeleissä käytetty pulmanratkontatehtävätyyppi. Sokobanissa pelaajalle annetaan huone, jossa on esineitä, jotka pelaajan tulee siirtää tietyille paikoille ratkaistakseen pulman. Pelaajahahmo voi tyypillisesti siirtää esineitä ainoastaan joko työntämällä tai vetämällä, eivätkä pelaaja ja esineet voi yleensä liikkua toistensa lävitse, joten pelaaja voi epäonnistua siirtämällä esineet muodostelmaan, josta niitä ei enää saa oikealle paikalle tai jäämällä esineiden taakse loukkuun.
Pulmapelityypin kehitti pelisuunnittelija Hiroyuki Imabayashi 1980-luvulla. Japanilainen pelitalo Thinking Rabbit julkaisi vuonna 1982 Imabayashin pelin NEC PC-8801 -tietokoneelle nimellä "Sokoban". Pelistä on myöhemmin kehitetty monia eri muunnoksia ja samantyyppisiä pulmanratkontatehtäviä on sisällytetty lukuisiin laajempiin tietokonepeleihin.Esimerkkeinä variaatioista ovat hexoban ja multiban.
Uudempia pelityypin edustajia ovat esimerkiksi Void Stranger.
Elizabeth Jonas

Elizabeth Jonas oli Englannin kuninkaallisen laivaston vuonna 1559 vesillelaskettu 55-tykkinen kaljuuna. Alus oli ensimmäinen kolmesta laivastolle valmistetusta kaljuunasta. Se tilattiin korvaamaan "Henry Grace à Dieu", joka tuhoutui tulipalossa 1553. Valmisteilla ollut alus nimettiin ensin "Peteriksi" ja sitten "Edwardiksi" ennen kuin se sai lopullisen nimensä "Elizabeth Jonas" vesillelaskettaessa.
Valmistus.
Alus valmistettiin Woolwichin telakalla, jossa rakennustöistä vastasi Peter Pett. Köli laskettiin 1557. Alus laskettiin vesille 3. heinäkuuta 1559. Aluksen aseistuksena oli kolme kanuunaa, kaksi puolikanuunaa, kahdeksantoista kulveriinia, kolmetoista puolikulveriinia ja yhdeksäntoista putkea sekä kolme pienempää tuliasetta.
Palvelus.
Alus oli kunnostettavana Woolwichissa 1585–1586 ja otettiin palvelukseen 1588 päällikkönään Sir Robert Southwell. Alus osallistui taisteluun Espanjan voittamatonta armadaa vastaan.
Alus rakennettiin uudelleen 1597–1598 Woolwichissa, kun tilaus oli vahvistettu 27. syyskuuta 1597. Se palasi palvelukseen 1599 lordi Thomas Howardin amiraalilaivana.
Alus myytiin 1618.
Triumph (1562)

Triumph oli Englannin kuninkaallisen laivaston vuonna 1562 vesillelaskettu 55-tykkinen kaljuuna. Alus oli yksi kolmesta laivastolle valmistetusta kaljuunasta.
Valmistus.
Alus valmistettiin Woolwichin telakalla, jossa rakennustöistä vastasi Matthew Baker. Köli laskettiin 1561. Alus laskettiin vesille lokakuussa 1562. Aluksen aseistuksena oli neljä kanuunaa, kolme puolikanuunaa, yhdeksäntoista kulveriinia, kuusitoista puolikulveriinia ja kolmetoista putkea sekä neljä pienempää tuliasetta.
Palvelus.
Alus oli kunnostettavana Woolwichissa 1585–1586 ja otettiin palvelukseen 1588 päällikkönään lordi Hugh Seymour. Sen päälliköksi tuli helmikuussa 1588 Sir Martin Frobisher, jonka alaisuudessa alus osallistui taisteluun Espanjan voittamatonta Armadaa vastaan.
Alus rakennettiin uudelleen 1595–1596 Woolwichissa, kun tilaus oli vahvistettu 5. elokuuta 1595. Se palasi palvelukseen 1599 päällikkönään Sir Fulke Greville.
Alus myytiin 1618.
Fire (Killerin kappale)

Fire on suomalaisen Killer-yhtyeen single, joka julkaistiin vuonna 2002. Kappale on mukana myös Killerin vuoden 2001 esikoisalbumilla Sickeningly Pretty &amp; Unpleasantly Vain. Se nousi Suomen virallisen singlelistan sijalle 4.
Flubromatsepaami

Flubromatsepaami on vuonna 1960 kehitetty bentsodiatsepiinijohdannainen, mutta sitä ei koskaan saatettu markkinoille lääketieteelliseen käyttöön. Mutta vuonna 2012 sitä alkoi esiintyä katukaupassa muuntohuumeena. 
Kemikaali on fenatsepaamin rakenteellinen johdos, jossa fenatsepaamin klooriatomi on korvattu fluoriatomilla. 
5-(2-bromifenyyli)-7-fluori-1,3-dihydro-2"H"-1,4-bentsodiatsepin-2-oni on flubromatsepaamin kaltainen yhdiste, ja sitä on todennäköisesti myyty flubromatsepaamina. Se poikkeaa rakenteellisesti flubromatsepaamista siten, että molekyylissä fluori- ja bromiatomit ovat vaihtaneet paikkaa keskenänsä.
All I Want (kappale)

All I Want on suomalaisen Killer-yhtyeen single, joka julkaistiin vuonna 2001. Kappale on mukana myös Killerin vuoden 2001 esikoisalbumilla Sickeningly Pretty &amp; Unpleasantly Vain. Se nousi Suomen virallisen singlelistan sijalle 2.
Achládia

Achládia (; transl. myös "Ahládia") on Kreikan kylä, joka sijaitsee Kreetan saarella. Se kuuluu hallinnollisesti Siteían kuntaan, Lasíthin alueyksikköön ja Kreetan alueeseen. Kylän väkiluku on 199 (vuonna 2011).
Achládia sijaitsee saaren sisäosissa linnuntietä noin 7 kilometriä Siteían kaupungista lounaaseen. Achládia muodostaa myös laajemman kyläyhdyskunnan (Τοπική Κοινότητα Αχλαδίων, "Topikí Koinótita Achladíon"), johon kuuluvat varsinaisen Achládian kylän lisäksi kylät Kimouriótis ja Paraspóri. Koko yhdyskunnan väkiluku on 274.
Achládia on myös minolaisaikaisen ”huvilan” arkeologinen kohde, joka sijaitsee kylän lähellä ja on saanut siitä nimensä. Se on rakennettu uudella palatsikaudella noin 1600–1550 eaa. ja se osoittaa, kuinka kaupunkitalojen arkkitehtuuria käytettiin tuolloin myös pienemmissä asutuksissa. Lähes suorakulmaisen huvilan pinta-ala on noin 270 neliömetriä. Siinä on 12 huonetta, säilytystiloja ja muita tiloja sekä erillinen lisärakennus. Rakennuksen arkeologiset kaivaukset suoritettiin vuonna 1952.
Agía Fotiá

Agía Fotiá () on Kreikan kylä, joka sijaitsee Kreetan saarella noin viisi kilometriä Siteían kaupungista itäkaakkoon lähellä saaren pohjoisrannikkoa. Se kuuluu hallinnollisesti Siteían kuntaan, Lasíthin alueyksikköön ja Kreetan alueeseen ja on osa Siteían kaupunkiyhdyskuntaa. Kylän väkiluku on 267 (vuonna 2011).
Agía Fotiá on myös minolaisaikaisen ”huvilan” arkeologinen kohde, joka sijaitsee kylän lähellä ja on saanut siitä nimensä. Kohde sijaitsee kukkulalla Siteíanlahden rannalla noin 600 metriä kylästä pohjoisluoteeseen. Rakennus oli käytössä vain melko vähän aikaa ja sekä rakennettiin että hylättiin MM IA -kaudella (noin 2160–1900 eaa.). Rakennuksella on saattanut olla myös alueen vartiointiin liittyvä tehtävä yhdessä Chamézin rakennuksen kanssa. Rakennus on muutoin suorakulmainen, mutta siihen kuuluu kaksi pyöreää rakennelmaa, jotka muistuttavat tholos-hautoja. Pyöreät osat oli rakennettu talon paikalle MM II -kaudella (noin 1800–1700 eaa.).
Kohde oli tiedossa viimeistään 1950-luvulla, mutta sen kaivaukset suoritettiin vasta vuosina 1984–1985.
Noin 150 metriä rakennuksesta itään sijaitsee laaja minolainen hautausmaa EM I ja EM II -kausilta (noin 3650–2300 eaa.). Hautoja on löydetty 252 kappaletta. Haudoista on löydetty noin 1 800 keraamista astiaa sekä lukuisia pronssiesineitä ja muita esineitä.
Hurricane (Killerin kappale)

Hurricane on suomalaisen Killer-yhtyeen single, joka julkaistiin vuonna 2001. Kappale on mukana myös Killerin vuoden 2001 esikoisalbumilla "Sickeningly Pretty &amp; Unpleasantly Vain".
Ágios Konstantínos (Méthana)

Ágios Konstantínos () on mykeneläisaikaisen asutuksen arkeologinen kohde Méthanan niemimaalla Kreikassa. Se sijaitsee niemimaan itärannikolla samannimisen Pyhälle Konstantinokselle ja Pyhälle Helenalle omistetun kirkon alueella, noin 1,5 kilometriä Méthanan kylästä koilliseen. Kohde on saanut nykyisen nimensä kirkosta, eikä asutuksen muinaista nimeä tunneta.
Asutus on ajoitettu 1300–1200-luvuille eaa. Se löydettiin vuonna 1990. Rakennuskokonaisuuteen kuuluu muun muassa megaron. Yksi kokonaisuuden huoneista on tunnistettu pyhäköksi, jossa on palvottu jotakin mykeneläisen uskonnon jumalaa, todennäköisesti Poseidonia. Huoneen koko on vain noin 4,30 x 2,60 metriä. Siinä on ollut keskellä tulisija, jossa on poltettu uhreja.
Raunioista on löydetty muun muassa idoleita, koruja, juoma-astioita sekä poltettuja eläinten luita. Idoleihin lukeutuu suuri joukko eläinhahmoisia pienoisesineitä, kuten hevosia ja nautaeläimiä, sekä psii-kirjaimen muotoisia niin kutsuttuja lintujumala-idoleita. Pyhäkkölöytö on ollut merkittävä mykeneläisen ajan uskonnon tuntemisen kannalta.
Alueelta tehdyt esinelöydöt ovat Pireuksen arkeologisessa museossa.
Apodoúlou

Apodoúlou (; myös "Apodúlu") on Kreikan kylä, joka sijaitsee Kreetan saarella. Se kuuluu hallinnollisesti Amárin kuntaan, Réthymnon alueyksikköön ja Kreetan alueeseen. Aiemmin kylä kuului Kouríteen kuntaan ja vuodesta 2011 lähtien Amárin kunnan Kouríteen kunnallisyksikköön. Kylän väkiluku on 256 (vuonna 2011).
Apodoúlou sijaitsee Kreetan eteläosissa linnuntietä noin 34 kilometriä Réthymnosta kaakkoon ja noin 10 kilometriä Tympákista pohjoisluoteeseen. Apodoúlou muodostaa myös laajemman kyläyhdyskunnan (Τοπική Κοινότητα Αποδούλου, "Topikí Koinótita Apodoúlou"), johon kuuluvat varsinaisen Apodoúloun kylän lisäksi kylät Mándres, Rízikas ja Sáta. Koko yhdyskunnan väkiluku on 307.
Apodoúlou on myös minolaisaikaisen asutuksen arkeologinen kohde, joka sijaitsee kylän lähellä ja on saanut siitä nimensä. Asutuksen keskus on MM III -kaudelta peräisin oleva ”huvila” noin vuodelta 1600 eaa. Se muistuttaa arkkitehtuuriltaan monin tavoin pientä minolaista palatsia. Sen pinta-ala on noin 220 neliömetriä. Yhteensä alueelta on tähän mennessä kaivettu kuusi rakennusta noin 600 neliömetrin alueelta. Arkeologiset kaivaukset alueella suoritettiin vuodesta 1934 Spyrídon Marinátoksen johdolla. Saksalaiset suorittivat alueella luvattomia kaivauksia toisen maailmansodan aikana. Tutkimuksia on jatkettu 1985–2005. Arkeologinen kohde sijaitsee linnuntietä noin 1,3 kilometriä kylästä länsiluoteeseen.
Atsipádes

Atsipádes () on Kreikan kylä, joka sijaitsee Kreetan saarella linnuntietä noin 16 kilometriä etelään Réthymnosta. Se kuuluu hallinnollisesti Ágios Vasíleioksen kuntaan, Réthymnon alueyksikköön ja Kreetan alueeseen. Aiemmin kylä kuului Foínikaksen kuntaan ja vuodesta 2011 lähtien Ágios Vasíleioksen kunnan Foínikaksen kunnallisyksikköön. Kylä on osa Koxarén kyläyhdyskuntaa. Kylän väkiluku on 31 (vuonna 2011).
Atsipádes on myös minolaisaikaisen vuorenhuippupyhäkön arkeologinen kohde, joka sijaitsee Kouroúpa-vuorella kylän lähellä ja on saanut nimensä kylästä. Arkeologisten löydösten perusteella paikka on ollut käytössä erityisesti EM I (noin 3650–3000 eaa.) ja MM IA–II -kausilla (noin 2160–1700 eaa.).
Tuomas Rimpiläinen

Tuomas Rimpiläinen (s. 1980 Turku) on suomalainen toimittaja ja kirjailija. Hän työskentelee Yleisradion rikos- ja oikeustoimittajana. Aiemmin Rimpiläinen on työskennellyt rikostoimittajana ja kriisialueilta raportoivana ulkomaantoimittajana Aamulehdessä. Rimpiläinen on työskennellyt myös Turun Sanomissa uutistoimittajana sekä palvellut rauhanturvaajana Kosovossa ja Tšadissa. Koulutukseltaan Rimpiläinen on valtiotieteen maisteri poliittisesta historiasta Turun yliopistosta.
Toukokuussa 2015 ilmestyi Rimpiläisen esikoisteos "Messukylän veriteko ja muita rikostarinoita Suomesta" Gummeruksen kustantamana. Rimpiläinen on tehnyt myös kuusiossaisen Storytel Original -äänikirjasarjan "Motiivi murhaan". Maaliskuussa 2023 Tammi julkaisi hänen true crime -kirjansa "Viking Sallyn veriteko".
Vuonna 2017 Rimpiläinen oli ehdolla Vuoden journalistiksi Bonnierin Suuri journalistipalkinto -gaalassa. Hänet on aiemmin palkittu useilla journalistipalkinnoilla.
Dendrá

Dendrá () on Kreikan kylä, joka kuuluu hallinnollisesti Náfplion kuntaan, Argoliksen alueyksikköön ja Peloponnesoksen alueeseen. Aiemmin kylä kuului Midéan kuntaan ja vuodesta 2011 lähtien Náfplion kunnan Midéan kunnallisyksikköön. Kylä luetaan yhteen läheisen Mánesiksen kylän kanssa, eikä sitä tilastoida erikseen väestötilastoinnissa.
Dendrá sijaitsee noin yhdeksän kilometriä itäkoilliseen Árgoksen kaupungista sekä noin 20 kilometriä pohjoiskoilliseen Náfplion kaupungista. Dendrá tunnetaan ennen kaikkea mykeneläisaikaisten hautojen arkeologisena kohteena. Se sijaitsee länteen Mideian mykeneläisaikaisen asutuksen paikasta ja on mahdollisesti kuulunut pronssikaudella Mideian alaisuuteen. Paikka on ollut käytössä noin vuosina 1500–1180 eaa. Alueelta on löydetty yksi tholos-hauta sekä kuusitoista kammiohautaa. Niistä on tehty lukuisia hautaesinelöytöjä. Haudoista on löydetty muun muassa kokonainen pronssihaarniska eli niin kutsuttu Dendrán haarniska sekä haudattujen hevosten jäänteitä.
Arkeologiset kaivaukset alueella ovat Ruotsin Ateenan-instituutin sekä kreikkalaisten arkeologien suorittamia. Ne alkoivat vuonna 1926 Axel W. Perssonin johdolla. Alueen löydökset ovat Náfplion arkeologisessa museossa sekä Kansallisessa arkeologisessa museossa Ateenassa.
Watching – Waiting

Watching – Waiting on suomalaisen Killer-yhtyeen single, joka julkaistiin vuonna 2003. Kappale on mukana myös Killerin vuoden 2003 albumilla "Sure You Know How to Drive This Thing". Se nousi Suomen virallisen singlelistan sijalle 15.
Timo Sokura

Timo Sokura (s. 11. helmikuuta 1958 Lappeenranta) on suomalainen tanssija, koreografi ja teatterinjohtaja. Hän toimi Lappeenrannan kaupunginteatterin johtajana elokuusta 2015 kesäkuuhun 2019.
Ura.
Sokuran ura esittävän taiteen parissa alkoi vuonna 1969 Lappeenrannan kaupunginteatterin oppilaskoulussa. Hän toimi Lappeenrannan kaupunginteatterin avustajana vuosina 1969–1977 ja perustamansa espoolaisen TOTEM-teatterin vakituisena vierailijana vuosina 1987–1992.
Tanssia Sokura opiskeli Sonja Tammelan balettikoulussa Lappeenrannassa vuosina 1969–1977, Suomen kansallisoopperan balettikoulussa Helsingissä vuosina 1977–1979 ja Mudra-koulussa Brysselissä vuosina 1979–1981. Hän tanssi Suomen kansallisbaletissa vuosina 1977–1979 ja vantaalaisessa Tanssiteatteri Raatikossa vuosina 1982–1986.
Koreografina Sokura on työskennellyt 1980-luvulta alkaen muun muassa TOTEM-teatterissa ja Tanssiteatteri Raatikossa, Kemin, Lappeenrannan, Lahden ja Kotkan kaupunginteattereissa sekä Kouvolan ja Hämeenlinnan teattereissa. Kemin kaupunginteatterille hän teki myös muutamia ohjauksia.
Vuosina 2004–2008 Sokura toimi Kemin kaupunginteatterin johtajana ja sittemmin viiden vuoden ajan Suomen kansallisoopperan tuottajana. Joulukuussa 2014 hänet valittiin 14 hakijan joukosta Lappeenrannan kaupunginteatterin johtajaksi elokuusta 2015 alkaen.
Sokura on toiminut myös opettajana ja juontajana sekä lukuisissa luottamustoimissa, kuten Suomen tanssitaiteilijain liiton ja Tanssin tiedotuskeskuksen puheenjohtajana.
Sokura sai opetus- ja kulttuuriministeriön Suomi-palkinnon vuonna 1997.
Íklaina

Íklaina (; myös "Íklena") on Kreikan kylä, joka sijaitsee linnuntietä noin 10 kilometriä Pýloksen kaupungista pohjoiskoilliseen. Se kuuluu hallinnollisesti Pýlos-Néstoraksen kuntaan, Messenian alueyksikköön ja Peloponnesoksen alueeseen. Aiemmin kylä kuului Pýloksen kuntaan ja vuodesta 2011 lähtien Pýlos-Néstoraksen kunnan Pýloksen kunnallisyksikköön. Kylä muodostaa oman kyläyhdyskuntansa (Τοπική Κοινότητα Ικλαίνης, "Topikí Koinótita Iklaínis"). Kylän väkiluku on 313 (vuonna 2011).
Mykeneläinen kaupunki.
Íklaina on myös mykeneläisaikaisen kaupungin arkeologinen kohde, joka sijaitsee kylän lähellä ja on saanut siitä nimensä. Kaupunki on tutkijoiden mukaan ollut merkittävä paikallinen keskus myöhäisellä pronssikaudella noin 1600–1100 eaa. Paikalla on saattanut olla palatsikeskus. Rakennuksiin kuuluu muun muassa megaron, muita rakennuksia, kyklooppimuurilla tuettu pengerrys sekä ulkoilmapyhäkkö. Muihin löytöihin kuuluu mm. seinämaalauksia, keramiikkaa ja metalliesineitä. Íklainasta on löydetty myös mm. toistaiseksi vanhin tunnettu lineaari-B-kirjoitusta sisältävä savitaulu. Se on ajoitettu LH IIB/IIIA1 -kausille tai kauden LH IIIA2 alkuun eli noin vuosiin 1450–1350 eaa.
Íklainan arkeologisia kaivauksia on suorittanut Ateenan arkeologinen seura. Nestorin palatsin eli mykeneläisaikaisen Pyloksen arkeologinen kohde sijaitsee vain noin neljä kilometriä luoteeseen Íklainasta.
Paralía Livadóstras

Paralía Livadóstras (; myös "Paralía Livadóstratas", Παραλία Λιβαδόστρατας), usein vain Livadóstra (Λιβαδόστρα), antiikin Kreusis () tai Kreusa (; myös "Kreousa"), on Kreikan kylä, joka sijaitsee Korintinlahden pohjoisrannalla. Se kuuluu hallinnollisesti Thívan kuntaan, Boiotian alueyksikköön ja Keski-Kreikan alueeseen. Aiemmin kylä kuului Plataiésin kuntaan ja vuodesta 2011 lähtien Thívan kunnan Plataiésin kunnallisyksikköön. Kylä on osa Léfktran kyläyhdyskuntaa. Kylän väkiluku on 72 (vuonna 2011).
Antiikin Kreusis oli Thespiain kaupungin satama. Kyseistä nimeä käytti Strabon; Pausanias viittasi kaupunkiin Kreusan nimellä. Kaupunki kukoisti noin ajalla 750 eaa.–640 jaa. ja siellä oli noin 3 000 asukasta. Kaupungin akropolis eli linnavuori sijaitsi nykyisen Korompíli-vuoren rinteellä lähellä merenrantaa. Sen torneilla varustetut linnoitusmuurit rakennettiin 300-luvulla eaa. Niiden pituus oli noin 300 metriä. Muureista on säilynyt osia.
Leuktran taistelun jälkeen Epameinondas rakennutti alueelle telakan 50 kolmisoudun rakentamiseksi. Paikka oli merkittävä satama edelleen venetsialaisvallan ja osmanivallan aikana. Katalaanivallan aikana 1300-luvulla alue sai nimen "Riva d’ ostria", mistä nykyinen nimi on peräisin. Alueella on muun muassa 1300-luvulta peräisin oleva torni.
Vuonna 1898 alueelta löydettiin pronssinen Poseidonin patsas, niin kutsuttu Livadóstran Poseidon, joka on peräisin antiikin Kreusiista. Se on tehty noin vuonna 500 eaa. Patsas on nykyisin Kansallisessa arkeologisessa museossa Ateenassa.
Livadóstran kirkot on omistettu Pyhälle Spyridonille ("Ágios Spyrídon") ja Pyhälle Nikolaokselle ("Ágios Nikólaos"). Kylässä on lähialueen pisin, noin kilometrin pituinen uimaranta.
Traóstalos

Traóstalos () on vuori ja minolaisaikaisen vuorenhuippupyhäkön arkeologinen kohde Kreetan saarella Kreikassa. Se sijaitsee Siteían kunnassa noin 1,6 kilometriä itään Azokéramoksen kylästä. Vuoren korkeus on 515 metriä.
Vuorelta on laaja näköala itäiselle Kreetalle sekä ympäröivälle merialueelle. Vuorenhuippupyhäkkö on ollut käytössä sekä vanhalla että uudella palatsikaudella eli noin ajalla 1900–1425 eaa. Se on sijainnut Káto Zákroksen palatsikeskuksen ja Rousolákoksen (Palaíkastro) asutuksen puolessa välissä. Vuorelta on löydetty muun muassa kolmen pienen kulttirakennuksen jäänteet. Alueelta on löydetty myös muun muassa kivisiä alttareita sekä vuorenhuippupyhäköille tyypillisiä savisia ihmis- ja eläinfiguriineja sekä muita saviesineitä.
Traóstaloksen kaivaukset alkoivat Kostís Daváraksen johdolla vuosina 1963–1964 sekä uudelleen vuonna 1978. Stélla Chrysouláki jatkoi kaivauksia vuonna 1995.